b'\n_START_ARTICLE_\nLundin kunta\n_START_SECTION_\nKunnan rakenne\n_START_PARAGRAPH_\nKun Lundin kunta vuonna 1974 sai nykyiset rajansa, niin kunnasta tuli pinta-alaltaan suuri. Se ulottui id\xc3\xa4ss\xc3\xa4 \xc3\x96vedsklosteriin asti, joka sijaitsee l\xc3\xa4hell\xc3\xa4 Sj\xc3\xb6bota. Etel\xc3\xa4ss\xc3\xa4 kunta ulottui Sturupiin, joka sijaitsee l\xc3\xa4hemp\xc3\xa4n\xc3\xa4 Skurupia ja Svedalaa kuin Lundin kaupunkitaajama. L\xc3\xa4nness\xc3\xa4 Lomman kuntaa ei liitetty Lundiin, joten kuntaraja sijaitsi ja sijaitsee yh\xc3\xa4 l\xc3\xa4nness\xc3\xa4 hyvin l\xc3\xa4hell\xc3\xa4 Lundin kaupunkia. My\xc3\xb6s etel\xc3\xa4ss\xc3\xa4 kuntaraja sijaitsee l\xc3\xa4hell\xc3\xa4 kaupungin reunaa, sill\xc3\xa4 Staffanstorpin kunta erosi Lundin kuntablokista\xc2\xa0vuonna 1971 ja s\xc3\xa4ilytti itsen\xc3\xa4isyytens\xc3\xa4. Lundin ja Staffanstorpin v\xc3\xa4liseksi kuntarajaksi j\xc3\xa4i H\xc3\xb6je \xc3\xa5 -niminen joki. Kuntarajan sijainti n\xc3\xa4in l\xc3\xa4hell\xc3\xa4 kaupunkitaajamaa on est\xc3\xa4nyt asutuksen laajenemisen etel\xc3\xa4\xc3\xa4n ja l\xc3\xa4nteen._NEWLINE_Heti uuden kunnan muodostamisen j\xc3\xa4lkeen vuonna 1974 paikalliset Keskustapuolueen poliitikot ehdottivat, ett\xc3\xa4 Genarp, Veber\xc3\xb6d, Dalby ja S\xc3\xb6dra Sandby olisivat eronneet Lundin kunnasta ja muodostaneet Romelen kunnan. Kuntaan kuuluneet alueet olisivat sijainneet Romele\xc3\xa5senin harjun varrella, ja raja Lundia vastaan olisi ollut Hardebergan tienoilla. Ajatus on nostettu esiin useita kertoja vuosien mittaan. 2000-luvulla alueella asuu hieman yli 25 000 asukasta, joten Romelen kunnan v\xc3\xa4est\xc3\xb6pohja olisi riitt\xc3\xa4v\xc3\xa4n suuri, jotta kunta olisi elinvoimainen. Kunnan suunnalta ehdotusta ei ole kokonaan hyl\xc3\xa4tty, mutta asiaa ei pidet\xc3\xa4 mitenk\xc3\xa4\xc3\xa4n t\xc3\xa4rke\xc3\xa4n\xc3\xa4.'